กระทรวงกลาโหม มุ่งพัฒนาความพร้อมของกองทัพและดำรงจุดยืนหลัก “ประเทศชาติมั่นคง ประชาชนมีความสุข”
พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า ในโอกาสครบรอบ 134 ปี วันคล้ายวันสถาปนากระทรวงกลาโหม 8 เมษายน 2564 พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ส่งสารแสดงความระลึกและปรารถนาดี พร้อมชื่นชมและขอบคุณพี่น้องทหารทุกนาย ที่ร่วมกันทำหน้าที่เป็นสถาบันหลัก ธำรงภารกิจพิทักษ์รักษาเอกราชอธิปไตย การปกป้องผลประโยชน์และสถาบันหลักของชาติ การรักษาความมั่นคงของรัฐ การร่วมพัฒนาประเทศและช่วยเหลือประชาชน รวมทั้งสนับสนุนรัฐบาลแก้ปัญหาสำคัญของชาติต่อเนื่องที่ผ่านมานายกรัฐมนตรีและรัฐมนตรีว่าการกระทรวงกลาโหม ย้ำให้ดำรงความหนักแน่นและความมุ่งมั่น ในการทำหน้าที่เป็นหลักประกันความมั่นคงของประเทศ โดยพัฒนาความพร้อมของกองทัพ ให้สามารถรับมือกับภัยคุกคามด้านความมั่นคงทุกรูปแบบและภัยพิบัติที่กระทบกับประชาชนได้อย่างมีประสิทธิภาพ พร้อมกับเปิดกว้างรับฟังและสร้างการมีส่วนร่วมกับทุกภาคส่วนของสังคมอย่างรอบด้าน โดยยึดมั่นประโยชน์ส่วนรวมและประเทศชาติเป็นสำคัญ เพื่อให้บรรลุเป้าหมายคือ “ประเทศชาติมั่นคง ประชาชนมีความสุข”